中吕・朝天子村居
作者：任昱
朝代：元

paragraphs: 杜门，守贫，知有归田分。
春风渐入小洼樽，勤饮姜芽嫩。
乡党朱陈，讴歌尧舜，向东皋植杖耘。
子孙，更淳，闲把诗书训。
信笔九霄，早朝，曾赴金门诏。
珠玉在挥毫，胸次谁同调？谈笑枚皋，风流温峤，恣疏狂直到老。
尽教，醉了，走马长安道。
道院翠峰，锦宫，香霭丹霞洞。
来寻采药鹿皮翁，煮茗为清供。
静听松风，闲吟《橘颂》，碧天凉月正中。
九重，赐宠，一觉黄粱梦。
题情渭城，雨晴，柳不系黄金镫。
梨花小院又清明，误了寻芳兴。
香减吴绫，尘蒙秦镜，碧纱窗和闷扃。
柴荆，晓莺，巧语无心听。